b'\n_START_ARTICLE_\nLib\xc3\xa9ration\n_START_SECTION_\nHist\xc3\xb2ria\n_START_PARAGRAPH_\nEl diari va ser fundat el 5 de febrer de 1973 per Jean-Paul Sartre, Serge July i altres intel\xc2\xb7lectuals de l\'\xc3\xa8poca. Li van posar el nom d\'un altre diari clandest\xc3\xad que havia nascut del moviment de resist\xc3\xa8ncia francesa contra el nazisme a la Segona Guerra Mundial, el 1941, i que havia continuat despr\xc3\xa9s de la guerra fins al 1964. Al Lib\xc3\xa9ration de Sartre no s\'acceptava publicitat i tots seus els treballadors tenien el mateix salari, en una organitzaci\xc3\xb3 no jerarquitzada. El primer n\xc3\xbamero tenia nom\xc3\xa9s 4 p\xc3\xa0gines. Els periodistes tenien el control sobre el diari i les decisions importants es prenien en assemblees generals, on tots els vots (periodistes, gestors i t\xc3\xa8cnics) tenien el mateix pes. Tothom cobrava la mateixa n\xc3\xb2mina i el seu preu inicial fou de 80 c\xc3\xa8ntims de franc. _NEWLINE_Al comen\xc3\xa7ament es posicionava com a diari comunista per\xc3\xb2, des que en Sartre el va deixar, a comen\xc3\xa7aments dels 80, s\'ha anat moderant. El 21 de febrer de 1981, el diari es va deixar de publicar temporalment fins al 13 de maig del mateix any, degut a una intensa crisi financera. El 1982 es veurien els primers anuncis al diari. Amb els anys la cap\xc3\xa7alera ha anat modificant el seu discurs, fins que actualment es considera "liberal-libertari" o de centreesquerra. Amb el canvi de director (Serge July fins al 2006) es va canviar de format i a poc a poc van comen\xc3\xa7ar a apar\xc3\xa8ixer anuncis._NEWLINE_El 2006, problemes financers (l\'aparici\xc3\xb3 i difusi\xc3\xb3 d\'internet fa baixar progressivament la tirada de tota la premsa escrita des del 2001) obliguen a acceptar un nou soci capitalista majoritari que no \xc3\xa9s gaire acceptat a la redacci\xc3\xb3 (l\'home de negocis francoisraeli\xc3\xa0 \xc3\x89douard de Rothschild). La seva resposta \xc3\xa9s una neteja de plantilla que comen\xc3\xa7a pel seu director. Entre 2006 i 2009 hi ha hagut dos directors consecutius, primer Antoine de Gaudemar (durant nou dies, el novembre del 2006) i actualment ho \xc3\xa9s Laurent Joffrin. El 2007 el diari es posiciona a favor de S\xc3\xa9gol\xc3\xa8ne Royal (del PS, partit socialista franc\xc3\xa8s) a les eleccions presidencials franceses._NEWLINE_L\'11 de desembre de 2010, Lib\xc3\xa9ration va comen\xc3\xa7ar a acollir un mirall de la p\xc3\xa0gina web de WikiLeaks, incloent els cables diplom\xc3\xa0tics dels Estats Units i altres documents, en solidaritat amb WikiLeaks, per tal d\'evitar que fos \xc2\xabasfixiat\xc2\xbb pels \xc2\xabgoverns i les empreses que estaven intentant bloquejar el funcionament de WikiLeaks ni amb una decisi\xc3\xb3 judicial\xc2\xbb. El 10 de febrer de 2014 va fer una portada informant de les protestes dels seus treballadors davant les intencions de l\'empresa de convertir el diari en un complex multiserveis. El juny de 2015, Lib\xc3\xa9ration, treballant amb WikiLeaks, va informar que l\'Ag\xc3\xa8ncia de Seguretat Nacional dels Estats Units havia estat espiant en secret les converses telef\xc3\xb2niques dels presidents Jacques Chirac, Nicolas Sarkozy i Fran\xc3\xa7ois Hollande almenys des de 2006 fins al 2012._NEWLINE_El diari t\xc3\xa9 la seu a Par\xc3\xads i tirada nacional. El 2006, un 1% del seu capital pertanyia al diari espanyol El Mundo.'